I-ca-yaa 51
Ba Jɛ-ru-tha-lɛm kän
1
Cu Kuoth Nhial wee i̱,
“Liɛŋɛ ɣä yɛn tin guɔ̱ɔ̱rkɛ cuŋ,
yɛn tin görkɛ Kuoth Nhial,
guɛcɛ pääm guäth in kuacɛ kɛ thi̱n,
guɛcɛ gua̱a̱th in ŋaŋkɛ kɛ thi̱n.
2
Kä guɛcɛ guurun ni A-bɛ-ram,
kä guɛcɛ Thara mëë daap yɛ.
Jɛn thilɛ jɛ gaat mëë
cɔalä jɛ,
kä cä jɛ poth kä cä jɛ
jak kä nɛy ti ŋuan.
3
Kɛ ɣöö bä Dha-yɔn nyuɔ̱th
kɔ̱a̱c lɔaac,
bä nɛy diaal tin ci da̱k
thi̱n moc kɔ̱a̱c lɔaac,
kä bä därdɔaarɛ jak kä
ce̱tnikɛ kak E-dɛn,
dɔr rɛ̈wdɛ bɛ ce̱tnikɛ
kakdä ɣän Kuoth Nhial,
bi te ni tɛ̈th lɔaac kɛnɛ
gɔɔy lɔaac thi̱n,
bi ji̱kɛ tɛ̈th lɔaac lat
kä bikɛ ki̱et kɛ diit.
4
“Liɛŋɛ ɣä lö nɛɛkä,
ga̱ŋɛ ɣä ji̱thkun yɛn do̱rä,
kɛ ɣöö bi ŋi̱i̱c wä raar kä ɣä,
bi thuɔ̱kdä a buay kä naath.
5
Ci cuŋkä thia̱k ɛlɔ̱ŋ,
ka̱ndä jɛn a dup.
Ɣän bä naath ruac
kɛ buɔ̱mdä,
bi nɛy tin cieŋ wuɔ̱thni
dhuɔ̱li guic ni ɣä,
kä bikɛ ŋäth ni buɔ̱mdä.
6
Kapni wäŋku nhial guic pua̱a̱r,
kä guic piny ni piny muɔ̱ɔ̱n.
Ɛn pua̱a̱r bɛ thuɔ̱k ce̱tnikɛ tol,
kä bi piny da̱k ce̱tnikɛ bi̱i̱,
kä tin cieŋ thi̱n bikɛ li̱w
ce̱tnikɛ luaŋ,
duundɛ ɣöö bi ka̱ndä te thi̱n
amäni cäŋ kɛl,
kä ci cuŋkä bi met guut.
7
“Liɛŋɛ ɣä yɛn nɛy tin
ŋa̱ckɛ cuŋ,
yɛn nɛy tin te ŋuɔ̱tkä
lɔɔcdiɛn,
/cuarɛ dual kɛ ruac nath,
kä ɛ ji̱ /cɛ lath kɛ
kuethnidiɛn kɛ ji̱.
8
Bi diɛɛr kɛ cam ce̱tnikɛ bi̱i̱,
kä bi rɛl kɛ cam
ce̱tnikɛ thi̱et,
duundɛ ɣöö bi cuŋkä te thi̱n
amäni cäŋ kɛl,
kä bi ka̱ndä tekɛ ri̱c diaal.”
9
Kërɛ kërɛ kä ka̱nɛ buɔ̱m,
lö yɛn rɛm Kuɔth Nhial,
kërɛ ce̱tnikɛ ni̱n tëë kɔn,
ce̱tnikɛ ri̱c tëë wal.
/Ciɛ ji̱n ɛn nëë ŋuk Ra-ɣab
ni dhoon,
mëë näk nyaŋ yiëër in di̱i̱t?
10
Kä /ciɛ ji̱n ɛn nëë jak bar
kä kööt,
mëë ko̱o̱t pi̱w bäpdiit
in lueŋ,
kä mëë jak luŋ bar kä duɔ̱ɔ̱p
ëë jäl kɛ nɛy tëë ca luɛl?
11
Kä bi nɛy tin ca luɛl
ɛ Kuoth Nhial luny jɔk,
bikɛ ben kä Dha-yɔn
kɛ diit,
bikɛ tekɛ tɛ̈th lɔaac
mi thil pek,
bi te ni kɛn kɛ tɛ̈th lɔaac
kɛnɛ gɔɔy lɔaac,
kä bi jiath lɔaac kɛnɛ
pa̱r nɔ̱a̱n kɛ kɛ.
12
Cu Kuoth Nhial wee i̱,
“Ɛ ɣän ɛn nëë buum ji̱,
ɛ ji̱n ŋa mɔ duali mɔ kɛ nɛy
ti la li̱w,
nɛy ti la li̱w
ce̱tnikɛ juaac?
13
Ɛ ci Kuoth Nhial ni
Cääkdu pa̱l ruëëc,
mëë cak pua̱a̱r,
kä yiɛth wi̱c muɔ̱ɔ̱n piny,
kä ji̱n duali ni ciaŋ
kɛ kui̱ nɛɛni tin ciaŋkɛ
naath ɛ jiäk,
min go̱o̱rɛ ɣöö bɛ ji̱ däk?
Kä jɛn a nikä ɛn gak
nɛɛni tin ciaŋkɛ
naath ɛ jiäk?
14
Kɛn nɛy tin ca yiɛn bakɛ
lony ɛ lɔr täämɛ,
/cikɛ bi li̱w duëël yieenä,
kä /ci mi̱ethdiɛn bi thil.
15
Kɛ ɣöö ɛ ɣän Kuoth Nhial
ni Kuothdu,
min cu yier jiɛc ɛ bi
muaŋdɛ wuɔ̱w,
kä cɔal ciötdɛ i̱ Kuoth Nhial
in la Ruey Ɣɔaa.
16
Ɣän cä ruacdä ka̱m ji̱,
kä bä ji̱ gaŋ bi te
ti̱pä tetkädä,
ɛ ɣän läth pua̱a̱r guäthdɛ mɔ,
kä ɛ ɣän yiɛth wi̱c
muɔ̱ɔ̱n piny ɔ,
kä cua̱ Dha-yɔn jiök i̱,
‘Kɛ yɛn nɛɛkä.’ ”
Thuɔ̱k cucä Jɛ-ru-tha-lɛm
17
Jiɛc rɔ jiɛc rɔ,
jiecni rɔ cuɔ̱ŋ
lö Jɛ-ru-tha-lɛm,
ji̱n min ci yɔ̱ŋ kɛ gak
Kuɔth Nhial,
ci Kuoth ji̱ jak kä maathi jɛ
amäni nuɔ̱ɔ̱rɛ,
ci jɛ liɛli piny kɛɛliw
ɛ ria̱th ni ji̱n.
18
Kä gaatkɛ diaal tin cɛ dap
thilɛ ram kɛl mi
bi jɛ bo̱th,
kɛn gaat diaal tëë cɛ rɔm
thilɛ kɛl mi bi tetdɛ käp.
19
Rik da̱ŋ rɛw ti̱ti̱ bikɛ
ben kä ji̱,
ba mundu däk ɛ bɛ ria̱r,
kä jɛn bɛ tekɛ buɔth
kɛnɛ ko̱o̱ri,
ɣän bä ji̱ kulɛ bum i̱di?
Kä ɛŋa bia kulɛ mat ɔ?
20
Ci gaatku thil lua̱ŋ,
te ni kɛn tɔ̱ɔ̱cä
gɔŋtɔtni duɔ̱pni,
ce̱tkɛ thiäŋ mi ca käp
kɛ cambak,
cikɛ thia̱a̱ŋ kɛ gak Kuɔth Nhial,
cikɛ ŋɛ̈ɛ̈ny Kuɔth jek.
21
Kɛ kui̱c ɛmɔ liɛŋɛ nɛm yɛn
nɛy tin cuc,
yɛn tin ci yɔ̱ŋ mi
/ci mɔ a yɔ̱ŋ kɔŋä,
22
Nɛmɛ ɛ min ci Kuäär
ni Kuoth ɛ lar,
ɛn Kuothdu min la gaŋ
nɛɛkɛ wëë i̱,
“Nɛnɛ ɣän cä liɛɛr kɔŋä min ci ji̱
jak kä yɔ̱ŋ woc tetkädu,
cä jɛ woc ɛn tuɔ̱k gaakdä
/ci jɛ bi nyɔk kɛ ma̱th.
23
Bä la̱th ni jɛ tetni nɛɛni
tin gak kɛ ji̱,
tin jiökɛ ji̱ i̱,
‘Goŋ rɔ bakɔ ja̱l jɔɔkdu’.
Kä curi jɔkdu jak kä
ce̱tkɛ piny,
cuɛ ce̱tnikɛ duɔ̱ɔ̱p kä kɛ
ja̱lkɛ jɛ.”
